અકસ્માત એટલે અણધાર્યો બનાવ. સામાન્ય રીતે માર્ગ પર થતી વાહનોની ટક્કર માટે આ શબ્દ વપરાય છે, કેમ કે, તે આયોજિત નહીં, આકસ્મિક જ હોય છે. ગયા સપ્તાહે ઊત્તર પ્રદેશમાં થયેલા આવા એક અકસ્માતના સમાચાર હલબલાવી નાંખે એવા હતા. કુશીનગર નજીક માનવરહિત રેલ્વે ફાટક ઓળંગીને પસાર થતી સ્કૂલ વાન એક ટ્રેનની અડફેટે ચડી ગઈ અને તેર બાળકો મૃત્યુ પામ્યાં. ડ્રાઈવર સહિત બીજાં કેટલાંક બચ્યાં એમની હાલત ગંભીર છે.